|  |
| --- |
| № исх: 16-13-129Д/С от: 19.05.2022 |

**Қазақстан Республикасының Премьер - Министрі**

**Ә.А. СМАЙЫЛОВҚА**

**Құрметті Әлихан Асханұлы!**

Бүгінде азық-түлік бағасының өсуі біздің азаматтарымыз үшін басты мәселеге айналды. Көптеген отбасылар өздерінің барлық кірістерін тек тамақтануға жұмсай отырып, айлығын шәйлығына әрең жеткізуде.

Әрине, барлығымыз азық-түлік нарығындағы қалыптасқан ахуалдың күрделілігін түсінеміз және Үкіметтің уақытылы іс-қимылын қолдаймыз. **Дегенмен қоғамда «ауыл шаруашылығы өнімдерінің негізгі түрін экспорттаушы мемлекеттердің бірінші ондығына кіре отырып, неге біз азық-түлік инфляциясының деңгейі бойынша көршілес көптеген елдерден алда келеміз?» деген орынды сұрақ туындайды.**

Қазіргі уақытта, біздің мемлекеттік органдарымыз өрт сөндіру әдісімен жұмыс істейді деп айтуға болады, олардың іс қимылы алдын алу сипатындағы шараларды қолдануға емес, аяқ асты туындаған жағдайға жауап қайтаруға ғана бағытталған. **Ауыл шаруашылығы тауарларын экспорттауға тыйым салу және экспорттық квоталарды енгізу оңай, бірақ ондай шектеулер фермерлерді банкроттыққа, ал отандық агроөнеркәсіп кешенінің дамуын тежелуге әкелуі әбден мүмкін.**

Ең сорақысы, бізде елдің азық-түлік қауіпсіздігін қамтамасыз ету мәселелерінде жүйелілік жоқ.

Біріншіден, бізге заңнамалық деңгейде «азық-түлік тәуелсіздігі» ұғымын дәл анықтау қажет. Өйткені қазіргі тұжырымдама нақты жағдаймен сәйкес келмейді.

**Мысалы, кейбір өнім түрлері бойынша өндіріс көлемі тұтынудың физиологиялық нормаларының негізінде есептелген ішкі нарықтың қажеттілігінен асып кетеді, яғни қағаз жүзінде азық-түлік қауыпсіздігін қамтамасыз етіп отырмыз. Ал шын мәнінде, бұл өнімдер бойынша біз импортқа әлі де тәуелді болып отырмыз.** Басқаша айтқанда, халықтың азық-түлік тауарларының тұтыну нормаларын анықтауда шынайы (объективті) тәсілдерге ауысуымыз қажет.

Екіншіден, **бізде азық-түлік қауіпсіздігі доктринасы қабылданып, оның нақты көрсеткіштері, бағалау өлшемшарттары мен қамтамасыз ету тетіктері айқындалуы тиіс.** Егер әлі күнге дейін оны мониторингтеудің толыққанды әдістемесі болмаса, елдің азық-түлік қауіпсіздігі мәселелерін қалай басқарамыз?

Барлық дамыған елдерде бұл мәселелер ұзақ мерзімді экономикалық байланысты қалыптастыра отырып, белгіленген бағамен форвардтық және фьючерстік келісімшарттарды дамыту арқылы шешіледі. Сондықтан оларда азық-түлік тауарларын ішкі нарыққа белгіленген бағалар бойынша жеткізудің тұрақты көлемі сақталып отырады. Осы себептен аталған елдерде азық-түлік инфляциясы біздегідей құбыла бермейді.

Ал біз осындай жүйені жасай аламыз ба? Менің ойымша, толық мүмкіндігіміз бар.

Қазіргі уақытта ауыл шаруашылығы тауарларын өндірушілер субсидия ала отырып, ішкі азық-түлік нарығының жай-күйіне, азық-түлік тауарлары бағасының өсуіне қатысты ешқандай жауапкершілікті көтермейді. Ашығын айту керек, көптеген бағыттар бойынша субсидиялау жүйесі бюджет ақшасын жай ғана тарату рәсіміне айналды.

**Бүгінде ауылдағы тауар өндірушілердің басым бөлігі нарықтың құбылмалы жағдайында жұмыс істейді, белгіленген бағамен өсірілген өнімді өткізетін тұрақты орындары жоқ. Осы себептен біздің фермерлердің негізгі ұстанымы - жоғары бағаны күту және кездейсоқ сатып алушыларды табу. Мұндай жағдайда ішкі азық-түлік нарығының тұрақтылығын қамтамасыз ету мүмкін емес.**

Бұл проблеманы шешу үшін субсидиялау мүмкіндіктерін пайдалана отырып, агроөнеркәсіп кешеніндегі азық-түлік кластерлерді дамытуға экономикалық жағдайлар жасау керек. **Атап айтқанда, өсірілген өнімді ішкі азық-түлік нарығына форвардтық келісімшарттар бойынша және белгіленген бағаларға сәйкес жеткізуді субсидия алудың міндетті шарты ретінде енгізу қажет.** Бұл ретте форвардтық келісімшарттарға аванс беру есебінен ауылдағы тауар өндірушілерінің айналым қаражатын толықтыру мәселелері де бір мезгілде шешіледі.

Мұндай жағдай жоғарыда айтылған экспорттық шектеулерді қолданудан бас тартуға және сол арқылы экспортқа бағдарланған отандық агробизнестің тиімділігін арттыруға, яғни мемлекеттің аграрлық саясатын тұрақты жүргізуге мүмкіндік береді.

Аталған жүйелі өзгерістерді іске асыру үшін қолданыстағы заңнамаға тиісті өзгерістер мен толықтырулар енгізу қажет.

«Қазақстан Республикасының Парламенті және оның депутаттарының мәртебесі туралы» Қазақстан Республикасы Конституциялық Заңының 27-бабына сәйкес, Сізден депутаттық сауалға заңда көзделген мерзімде жауап беруді сұраймыз.

|  |  |
| --- | --- |
| Құрметпен, | **А. КҮРІШБАЕВ** |
|  | **О. БУЛАВКИНА** |
|  | **М. ЖҰМАҒАЗИЕВ** |
|  | **Ә. НҰРАЛИЕВ** |

Орынд. Қ. Ержанов

т. 74-73-87

erzhanovk@parlam.kz

**Результаты согласования**19.05.2022 12:13:03: Агиса Б. А. (Общий отдел) - - cогласовано без замечаний
19.05.2022 12:14:38: Куришбаев А. К. (Комитет по аграрным вопросам, природопользованию и развитию сельских территорий) - - cогласовано без замечаний
19.05.2022 12:17:11: Данабеков О. К. (Руководство Аппарата Сената) - - cогласовано без замечаний
19.05.2022 12:28:47: Уакпаев М. С. (Руководство Аппарата Сената) - - cогласовано без замечаний
19.05.2022 12:30:59: Джумагазиев М. С. (Комитет по аграрным вопросам, природопользованию и развитию сельских территорий) - - cогласовано без замечаний
19.05.2022 12:52:32: Булавкина О. А. (Комитет по аграрным вопросам, природопользованию и развитию сельских территорий) - - cогласовано без замечаний
19.05.2022 14:09:23: Раймбеков К. У. (Отдел по взаимодействию с Комитетом по аграрным вопросам, природопользованию и развитию сельских территорий) - - cогласовано без замечаний
19.05.2022 14:32:41: Нуралиев А. Т. (Комитет по аграрным вопросам, природопользованию и развитию сельских территорий) - - cогласовано без замечаний
**Результат подписания**19.05.2022 14:37:58 Ракишева А. Г.. Подписано